《寓谯郡宿魏武台下赠罗汝龙》
明代·卢柟

汉帝灭金镜，灵氛黯中原。
山川忽破碎，海水日飞翻。
蚩尤拓大旗，时拂紫薇垣。
奸雄窃神器，霸王气并吞。
平台起崷崒，西北眺陵园。
千载乃丘墟，秋风散鸡豚。
尔来值岁暮，感此摧心魂。
托宿茅屋下，偃仰徒自论。
中逢豫章客，夜半延青樽。
酒酣起视笑，飘然虬须掀。
开口复纵横，历历陈万言。
宛若黄河流，奔漰决昆仑。
然诺在一时，逸气惊鸿鹓。
远望江路塞，蛮烽照天门。
誓欲指雄剑，直斩南溟鹍。
而我岂不能，与君同腾鶱。
风云苟未合，且复侣猱猿。
《阴符》掩玉匣，宝剑藏塞墦。
拂衣一长啸，高风振丘樊。
水流还大壑，日昃仍朝暾。
待予乘景运，一洒清海浑。